Prostatahyperplasi, operasjon (TURP) - Helse Stavanger
Tilbake til: Prostatahyperplasi
Skriv ut Prostatahyperplasi, operasjon (TURP)
Du må komme nydusjet til avdelingen. Det er viktig med god hygiene før operasjonen for å forebygge infeksjon. Forhuden trekkes godt tilbake for god rengjøring, og navlen må renses godt. Vask hender og føtter godt.
Dersom du er innlagt på sykehuset, blir du liggende på oppvåkningsavdelingen til observasjonene av deg er stabile. Siden flyttes du til sengepost. Du kan starte med litt drikke og mat når du har appetitt. Når du har fått tilbake følelsen i beina kan du stå opp. Når kateteret fjernes, må du informere personalet når vannlatingen kommer i gang. Noen ganger er det aktuelt å kontrollere med ultralydundersøkelse på magen at blæra er godt tømt.
Dersom du blir operert dagkirurgisk blir du liggende på oppvåkningsavdelingen til observasjonene av deg er stabile, og skyllevannet fra kateteret er lyst uten gjennomskyll. Du kan starte med litt drikke og mat når du har appetitt. Oppholdet varer kun noen få timer. Du kan ikke kjøre bil etter en operasjon med narkose.
Det kan oppstå kateterreaksjon etter operasjonen. Dette kan merkes som vannletingstrang eller smerte, og du kan om nødvendig få smertestillende. Dersom kateteret blir tett, kan det bli nødvendig å skylle, eventuelt skifte kateter.
Dagen etter operasjonen blir kateteret fjernet. Du kan da reise hjem etter at du har latt vannet på naturlig måte. Det er viktig med rikelig med drikke når du skal komme i gang med vannlatingen. Noen må fortsette med kateter, enten som selvkateterisering ved vannlatingsbehov, eller med permanent kateter i noen uker.
Dersom du skal til undersøkelse/konsultasjon eller samtale før operasjonen, skal du møte ved urologisk poliklinikk. Henvend deg i ekspedisjonen. Ved innleggelse for operasjon skal du møte ved innskrivingskontoret. Ved dagkirurgisk operasjon ved dagkirurgisk avdeling i Torgveien 21.